आगरा. मशहूर शायर मिर्जा असदुल्लाह खां 'गालिब' का रविवार को जन्मदिन है। वह साल 1797 में आगरा में पैदा हुए थे। उनके साथ एक ऐसा भी समय आया, जब उन्हें मुसलमान होने का टैक्स देना पड़ता था। यह टैक्स उस समय अंग्रेज लगाते थे। जब वह पैसे के मोहताज हो गए तो हफ्तों कमरे में बंद पड़े रहते थे।
दिल्ली में गुजारा लंबा समय
आगरा की जिस हवेली में गालिब पैदा हुए थे, अब वहां इंद्रभान इंटर कॉलेज चलता है। कालामहल इलाके की ये हवेली गालिब के नाना की थी। गालिब इस हवेली में 13 साल तक रहे। इसके बाद वह दिल्ली चले गए, लेकिन दिल्ली में उनके लिए रहना बहुत मुश्किल था। हालांकि, दिल्ली में गालिब ने बाजार सीताराम की गली कासिम जान स्थित हवेली में जिंदगी का लंबा अरसा गुजारा।
दरोगा के पकड़ने का रहता था डर
जब गालिब के पास पैसे नहीं होते थे, तो वह हफ्तों कमरे में बंद रहते थे। उन्हें डर होता था कि अगर टैक्स नहीं भरा तो दरोगा पकड़कर ले जाएगा। इस बात का जिक्र करते हुए गालिब आगरा में अपने मित्रों को पत्र लिखते थे। इन पत्रों की प्रति इतिहासकार राजकिशोर राजे के पास है। राजे बताते हैं कि 1857 में गदर असफल होने और बहादुरशाह जफर के कैद हो जाने के बाद अंग्रेजों ने दिल्ली को खाली करवा लिया था। अंग्रेजों के सिवाय यहां कोई नहीं था। इसके 15 दिन बाद हिंदुओं को दिल्ली लौटने और रहने की इजाजत दी गई थी। दो महीने बाद मुसलमानों को भी दिल्ली आने की अनुमति मिली, लेकिन इसमें बड़ी शर्त थी। इस शर्त के मुताबिक, मुसलमानों को दरोगा से परमिट लेनी थी।
दराेगा से परमिट के लिए देना पड़ता था टैक्स
इसके लिए दो आने का टैक्स हर महीने देना पड़ता था। थानाक्षेत्र से बाहर जाने की अनुमति नहीं थी। रकम न देने पर दरोगा के आदेश पर व्यक्ति को दिल्ली के बाहर धकेल दिया जाता था। वहीं, हिंदुओं को इस परमिट की जरूरत नहीं होती थी। कुछ ऐसा ही मिर्जा गालिब के साथ भी हुआ। वह दिल्ली में हर महीने दो आने अंग्रेजों को देते थे। पुस्तक 'गालिब के खत किताब' में ऐसे पत्रों का जिक्र है, जिसमें गालिब ने इस परेशानी का जिक्र का किया है।
गालिब ने अपनी आंखों से देखा लोगों पर अंग्रेजों का जुल्म
इतिहासकार राजे बताते हैं कि गालिब ने जुलाई 1858 को हकीम गुलाम नजफ खां को पत्र लिखा था। दूसरा पत्र फरवरी 1859 को मीर मेहदी हुसैन नजरू शायर को लिखा। दोनों पत्र में गालिब ने कहा है, ''आजकल घर से बाहर नहीं निकलता हूं, क्योंकि दो आने का टिकट नहीं खरीद सका। घर से निकलूंगा तो दरोगा पकड़ ले जाएगा।'' गालिब ने दिल्ली में 1857 की क्रांति देखी। मुगल बादशाह बहादुर शाह जफर का पतन देखा। अंग्रेजों का उत्थान और देश की जनता पर उनके जुल्म को भी गालिब ने अपनी आंखों से देखा था।
आगे की स्लाइड्स में देखिए, फोटोज...
hin_Deva bho_Deva awa_Deva hin_Deva hin_Deva hin_Deva hin_Deva hin_Deva hin_Deva hin_Deva